Praia: Es terça fera, Brigada Anti Crime (BAC) pega vários jovens ki sta suspeitadu de poi meninas adolescentes na faze prostituson. Ki ta faze parte des quadrilha ki pegadu, é rapazes ku idade entre 20 pa 22 anu. Es ta ameaçaba ses vítimas, ma es ta mata ses familias, si es nega prostitui.
Segundo jornal Ocean Press, tudu komesa através de redes sociais, rapazes ta mostra interessado na meninas menor de idade e dipos ki djes teni mas confiança ku kumpanheru, es ta faze meninas chantagem. Es ta obrigaba adolescente na ten relações sexuais ku es, e dipos es ta forçaba es jovens na faze sexo ku otrus homis pa dinheru.
Segundo informason ki divulgado dja ten kuase um anu ki keli sta kontisi.
Pa pressiona es jovens na faze kel ki es kré, e pa mostras ma es pode faze familiares algum kusa si menina ka obi ku es, es grupo de rapazes ta baba na trabadju ou na escola de familiares e es ta traba fotus de pais ou irmons de meninas, dipos es ta usaba es fotus pa faze meninas chantagem. Inda es ta flaba ma es ki comete alguns de kes mortes ki kontisi es ultimus tempo na Praia e ma si jovens adolescente ka prostitui, es ta faze mesmo cusa ku ses familiares.
Grupo pegadu, dipos ki um de vítimas, um jovem de 15 anu, resolve denuncia tudu na autoridades, quinta-fera ki passa.
Gosi sta fazedu investigason, autoridades dja papia ku alguns adolescentes e sta buscado outrus vítimas pa es pode presta depoimento tambe.
Na esquadra de BAC na Achada Santo António, rapazes ki sta kometeba es crime, obrigado da senha de ses conta de redes sociais ki es ta usaba pa es comete es crimes, nes contas atxadu cenas chocantes.
kea_Latn kea_Latn kea_Latn kea_Latn por_Latn kea_Latn kea_Latn